ষোড়শ ও সপ্তদশ শতকের পর্তুগিজ লেখকদের লেখায় বারবার এসেছে ‘সিটি অব বাংলা’র নাম। এই ‘সিটি অব বাংলা’ হচ্ছে চট্টগ্রাম। দুয়ার্তে দে বারবোসা (১৪৮০-১৫২১ খ্রি.) পর্তুগিজদের মধ্যে প্রাথমিককালে আফ্রিকা ও ভারতীয় উপকূলের ভৌগোলিক বিবরণ দিয়েছিলেন। তিনি লিখেছিলেন— ‘এই সাগর (বঙ্গোপসাগর) হচ্ছে একটি উপসাগর। এটি উত্তর দিকে অগ্রসর হয়েছে। এর উপকূলেই রয়েছে একটি দারুণ শহর। শহরটি মুসলিম অধ্যুষিত। শহরটির নাম বাঙলা। এ শহরের একটা কার্যকরী বন্দর আছে।’ অর্থাত্ অনেকের কাছে বাংলা বলতে চট্টগ্রামই বোঝাত। পর্তুগিজদের লেখায় চট্টগ্রামের উচ্চারণ ছিল ‘চাটিগাম’। পর্তুগিজ প্লিনি খ্যাত ইতিহাসবিদ দে বারোস ১৫৪০ খ্রিস্টাব্দে তার আঁকা মানচিত্রে চট্টগ্রামকে বাংলার একটি শহর হিসেবে উল্লেখ করেন। এখানে উল্লেখ্য, আরব এবং পরবর্তী সময়ে পর্তুগিজরা কোনো গুরুত্বপূর্ণ বিদেশী শহর বা বন্দরের নাম দিত সেই দেশের নাম অনুসারে। অনেকে আবার এই চট্টগ্রামকে দেয়াঙ নামে উল্লেখ করেছেন। ফাদার হস্টেনের মতে, ‘সিটি অব বাংলা’ হচ্ছে দেয়াঙ। তার মতে, বাংলার উপকূলে এই দেয়াঙেই প্রথম পর্তুগিজ বসতি স্থাপিত হয়েছিল। দেয়াঙ কর্ণফুলী নদীর দক্ষিণ তীরে অবস্থিত ছিল। অনেকে চট্টগ্রাম বন্দরকে দেয়াঙের সঙ্গে মিলিয়ে ফেললেও এটা প্রমাণিত যে, পর্তুগিজরা মূলত চট্টগ্রাম বন্দরকে কেন্দ্র করেই এ অঞ্চলে সমবেত হয়েছিল। গত শতকের শুরুর দিকে দেয়াঙ পরিচিত হয় ‘ফিরিঙ্গি বন্দর’ নামে। চট্টগ্রামের আনোয়ারা উপজেলায় এখনো আছে দেয়াঙ পাহাড়।